b'\n_START_ARTICLE_\nGramicidin\n_START_SECTION_\nUporaba\n_START_PARAGRAPH_\nGramicidin deluje proti grampozitivnim bakterijam (z izjemo grampozitivnih bacilov) in dolo\xc4\x8denim gramnegativnim bakterijam, kot je na primer Neisseria._NEWLINE_Njegova terapevtska uporaba je omejena na topi\xc4\x8dno aplikacijo, saj povzro\xc4\x8da hemolizo v ni\xc5\xbejih koncentracijah, od tistih, ki delujejo protibakterijsko, zato se notranje ne uporablja. Ker pa je povrhnjica (epidermis) sestavljena iz mrtvih celic, uporaba na povr\xc5\xa1ju ko\xc5\xbee ne povzro\xc4\x8da \xc5\xa1kode._NEWLINE_Uporablja se predvsem kot lokalni antibiotik in je ena izmed treh sestavin antibiotika polisporina za o\xc4\x8desne raztopine.\n_START_SECTION_\nZgodovina\n_START_PARAGRAPH_\nLeta 1939 je francoski mikrobiolog Ren\xc3\xa9 Dubos uspel izolirati tirotricin, kasneje se je izkazalo, da je v resnici izoliral dve substanci, in sicer gramacidin (20%) in kar 80% tirocidina. Danes ju poznamo kot prva komercialno proizvedena antibiotika. Kasneje so jih izpodrinili penicilini, ki so varnej\xc5\xa1i in imajo \xc5\xa1ir\xc5\xa1i spekter delovanja.\n_START_SECTION_\nStruktura in sestava\n_START_PARAGRAPH_\nGramicidin je polipeptid, pri katerem se izmenjujeta L- in D-aminokisline (vse izmed njih imajo tudi hidrofobno stransko verigo), ki jih lahko zapi\xc5\xa1emo s splo\xc5\xa1no formulo:_NEWLINE_formil-L-X-Gly-L-Ala-D-Leu-L-Ala-D-Val-L-Val-D-Val-L-Trp-D-Leu-L-Y-D-Leu-L-Trp-D-Leu-L-Trp-etanolamin_NEWLINE_Aminokislini, ozna\xc4\x8deni z X in Y, se pri razli\xc4\x8dnih molekulah gramicidina razlikujeta. Obstajata valinska in izolevcinska razli\xc4\x8dica vseh treh vrst gramicidina in X lahko predstavlja ali valin ali izolevcin. Y je pri gramicidinu A triptofan, gramicidinu B fenilalanin in gramicidinu C tirozin. Aminokisline si v verigi sledijo alternirajo\xc4\x8de glede na stereokemi\xc4\x8dno konfiguracijo (obliki D in L) aminokislin, kar je bistveno za tvorbo vija\xc4\x8dnice beta._NEWLINE_Veriga se tvori v hidrofobi\xc4\x8dni notranjosti lipidnega dvosloja celice, kjer se tvori vija\xc4\x8dnica beta. Vija\xc4\x8dnica sama po sebi ni dovolj dolga, da bi se lahko raztezala \xc4\x8dez celotno debelino membrane, ampak dimerizira, tako da tvori podolgovat kanal, ki prebada celi\xc4\x8dno memrano._NEWLINE_Strukturo gramicidinovega dimera v micelijih (povezanih na na\xc4\x8din glave z glavo) in lipidnih dvoslojev so dolo\xc4\x8dili z NMR-jem, v trdni obliki in raztopini. Strukturo je prvotno predpostavil D. W. Urry leta 1971. V organskih topilih in kristalih te peptidne oblike tvorijo razli\xc4\x8dne tipe nenativnih dvojnih vija\xc4\x8dnic.\n_START_SECTION_\nFarmakolo\xc5\xa1ki u\xc4\x8dinek\n_START_PARAGRAPH_\nProtibakterijski u\xc4\x8dinek gramicidina je posledica pove\xc4\x8danja prepustnosti celi\xc4\x8dne membrane bakterije, kar omogo\xc4\x8da anorganskim enovalentnim kationom (npr. Na\xe2\x81\xba), da potujejo skoznjo in pri tem se poru\xc5\xa1i ionski gradient med citoplazmo in zunajceli\xc4\x8dnim okoljem._NEWLINE_Hladky in Haydon sta dokazala, da gramicidin D na grampozitivne bakterije tako, da se tvori v njihovi celi\xc4\x8dni membrani ionske kanal\xc4\x8dke. Na splo\xc5\xa1no so ti kanal\xc4\x8dki popolnoma selektivni za enovalentne katione; vrstni red prehodnosti teh alkalnih kationov je enak vrstnemu redu njihove mobilnosti v vodi. Dvovalentni kationi, na primer Ca\xc2\xb2\xe2\x81\xba, blokirajo kanal z vezavo blizu njegovega ustja. Kanal\xc4\x8dki so prakti\xc4\x8dno neprepustni za dvovalentne katione in tudi za anione. To \xc5\xa1e posebej velja za Cl\xe2\x81\xbb, saj je njegova hidratacijska lupina termodinamsko mo\xc4\x8dnej\xc5\xa1a kot je pri ve\xc4\x8dini enovalentnih kationov._NEWLINE_Kanal je napolnjen s pribli\xc5\xbeno \xc5\xa1estimi molekulami vode in skoraj vse te molekule se morajo umakniti, ko pride do transporta iona skozi kanal, zato prehod iona pomeni tudi prehod vodnih molekul (so\xc4\x8dasni pretok).'